**ELŐTERJESZTÉS**

**Hévíz Város Önkormányzat Képviselő-testülete**

**2022. április 28-ai rendes nyilvános ülésére**

**Tárgy:** Hévíz Város Önkormányzat Képviselő-testülete 75/2022. (III. 31.) határozata alapján a termelői piac terület nyugati oldalára telepítendő sátrak lehetősége és az erre vonatkozó javaslat

**Az előterjesztő:** Gönye József igazgató

**Készítette:** Gönye József igazgató

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Gönye József

igazgató

**1.**

**Tárgy és tényállás ismertetése**

Tisztelt Képviselő-testület!

A piac több, mint egy évtizeddel ezelőtt a környékbeli őstermelők részére szerveződött. Az idő múlásával a kereskedők köre kibővült, és helyet kaptak a kézművesek és a régiségkereskedők. Ők elkülönítve az épület előtti sátor alatt kaptak helyet. Az átépítést követően a szakhatóságok elbontatták az épület előtt található fedett sátrat, és visszahelyezésére már nincs lehetőség. Az alatta áruló vállalkozók így az időjárás viszontagságainak ki vannak téve, eső esetén árucikkeik eláznak, tönkre mennek. Az éves bevételt vizsgálva szükség van az ő működésükre, mivel a bevétel közel felét a régiségkereskedők bérleti díja adja. A piacfelügyelő ajánlása alapján pavilonok telepítésére van szükség. A kereskedelemben kapható pavilonok megjelenésükben és stabilitásukban nem alkalmasak számunkra. Lakossági felhasználásra készülnek, évek múltán bizonytalan a pótlásuk. Termékleírásuk alapján szélsőséges időjárási körülmények esetén nem állíthatók fel.

Az általunk javasolt megoldás az alábbi rajzon látható. Első ütemben a zöldterület előtti burkolt felületre lehetne készíteni kettő darab hat méter hosszút, és egy kilenc métereset. Az árusító helyek a nyugati oldalon, a padhelyeket kihagyva kerülnének elhelyezésre. A fedett beálló magassága 1,9-2,2 méter között változik. mélysége szintén 2,2 méter. Gyártását, telepítését a karbantartó csoport el tudja végezni, így anyagárból kivitelezhető. A váz- és tetőszerkezet acélból készül, színe antracit szürke (RAL 7016), a hátfal merevítésére fehérre festett expandált lemez kerül, így megjelenésében követjük az új épület formavilágát. Az általunk javasolt fémszerkezet hosszútávú megoldást jelent, ellenál az időjárás viszontagságainak, kevés karbantartást igényel, létesítése nem engedélyköteles. Az elképzelést illetően a piacfelügyelővel egyeztettünk, és támogatja a kialakítást. Az aktuális vasanyag árakkal a fent említett szerkezetek összesen 2,1 millió Ft-ba kerülnek. Egy három méter hosszú egységre lebontva ez hozzávetőleg 300 ezer forintot jelent. Előzetes kalkuláció alapján – a piacfelügyelő információját figyelembe véve – a befektetett költség megtérülése várható.

Alternatív megoldásként napvitorlák telepítése merült fel 20 méter hosszúságban, ezt azonban a téli időszakra nem lehet kint hagyni. Ennek költsége hozzávetőleg 1,1 millió forintot jelentene.

A végleges döntés előtt főépítészi véleményezést tartunk indokoltnak. Előzetes egyeztetés alapján a tetőszerkezet kialakítását korcolt lemezkialakítással javasolja, ez azonban a költségeket jelentősen megnöveli.

A döntés megszületéséig Hermann Katalin igazgató asszony felajánlásaként ideiglenesen a római sátrak kihelyezésével nyílik lehetőség a probléma áthidalására.

Kérem a tisztelt Képviselő-testülettől az előterjesztésben javasoltak elfogadását!



**2.**

**Határozati javaslat**

1. Hévíz Város Önkormányzat Képviselő-testülete az előterjesztést megismerve egyetért a hévízi piacon az előterjesztés szerinti pavilonok létesítésével.
2. A Képviselő-testület felkéri a Hévíz Város Önkormányzat Gazdasági, Műszaki Ellátó Szervezet (GAMESZ) igazgatóját, hogy a megvalósítás érdekében szükséges tervezői egyeztetéseket, településképi eljárást folytassa le és vizsgálja meg az engedélyek rendelkezésre állása esetén, hogy a pavilonok létesítése milyen forrásból valósítható meg.

Amennyiben a pavilonok létesítése a GAMESZ költségvetésén belül megvalósítható, és az engedélyek rendelkezésre állnak, a Képviselő-testület a beruházáshoz fenntartói jóváhagyását biztosítja.

1. A pavilonok telepítése során – tekintettel arra, hogy a piac terület bérleti szerződéssel áll az önkormányzat és a GAMESZ rendelkezésére – a bérbeadóval szükséges egyeztetéseket (hozzájárulás) le kell folytatni.
2. A Képviselő-testület felkéri a GAMESZ igazgatóját, hogy a határozat szerinti határidőben adjon tájékoztatást az ügy előrehaladásáról a képviselő-testület számára.

Felelős: Gönye József igazgató

Határidő: 2022. június 30.